Leeu-aanval: Eienaar 'baie ontsteld' oor dood van Shamba | Netwerk24
Deur Marietie Louw-Carstens 02 Mei 2018 15:43
Die eienaar van die Marakele-roofdiersentrum buite Thabazimbi in Limpopo wat Saterdag deur een van sy eie leeus aangeval is, is "baie ontsteld" oor wat gebeur het.
Mike Hodge (72), eienaar van die sentrum, word steeds in die Netcare Milpark-hospitaal in Johannesburg behandel.
Mike Hodge in die hospitaal.
Bernadette Macguire, woordvoerder van Hodge, sê hy is "baie ontsteld oor die verlies van sy geliefde Shamba".
Die leeu is ná die voorval doodgeskiet.
Shamba was 'n tienjarige leeumannetjie wat Hodge van kleins af met 'n bottel grootgemaak het.
Die dier het hom Saterdag bespring toe hy in die leeukamp ingestap het. Toeriste agterop die wildbesigtigingsvoertuig wat met traliewerk toegebou is, het gesien wat gebeur.
'n Video van die voorval het soos 'n veldbrand op sosiale media versprei en daar is selfs in die Britse koerant The Guardian oor die voorval berig.
Hodge is oorspronklik van Engeland en het in 2003 met die leeuprojek buite Thabazimbi begin.
Sy kakebeen is gebreek en hy het wonde aan sy nek opgedoen. Macguire sê Hodge se toestand verbeter by die dag.
"Hy vorder elke dag en die dokters is positief oor sy toestand."
Macguire sê Hodge is nog te ontsteld oor die dood van Shamba om nou oor die voorval te praat.
Brig. Motlafela Mojapelo, woordvoerder van die polisie in Limpopo, sê die polisie het nie enige verklarings ná die voorval afgeneem nie. Hy het alle navrae na die departement van ekonomiese ontwikkeling, toerisme en omgewingsake in Limpopo verwys.